Diari Oficial de la Generalitat Valenciana


Sumari del DOGV 9051, del 30-03-2021 (2021/3095)

RESOLUCIÓ de 17 de març de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 28/19-AIA Alacant.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9051

Data del DOGV
:   30-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/3095


Data del document
:   17-03-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alacant
    * impacte ambiental

RESOLUCIÓ de 17 de març de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 28/19-AIA Alacant. [2021/3095]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 28/19-AIA Alacant.  
  
«Declaració d'impacte ambiental  
Expedient: 28/1259-UWB.  
Títol: comerç a l'engròs, emmagatzematge de residus perillosos, emmagatzematge i valorització de residus no perillosos, inclusivament RAEE, amb destrucció de material confidencial.  
Promotor: Docweiler, SL.  
Autoritat substantiva: Ajuntament d'Alacant.  
Localització: polígon industrial Pla de la Vallonga, carrer Trueno, 165-167, del terme municipal d'Alacant.  
  
Descripció del projecte  
L'objecte d'aquest projecte és la sol·licitud de llicència ambiental, d'acord amb la Llei 6/2014, de 2 5 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a una activitat que es dedicarà a l'emmagatzematge temporal de residus perillosos, emmagatzematge i tractament de residus no perillosos (metalls, paper/cartó, plàstic i fusta), tractament (desmuntatge) de RAEE d'informàtica i els seus components i destrucció de material confidencial.  
Amb data 13 de febrer de 2018 es va emetre el certificat de compatibilitat urbanística, i es va considerar apte l'emplaçament en dues naus industrials, amb classificació del sòl com a urbà i qualificació del sòl com a àrea industrial.  
L'activitat es desenvoluparà a l'interior de dues naus industrials adossades. La superfície de la parcel·la és de 2. 121,11 m²; la superfície de les naus és de 1.420,63 m², i la superfície del pati exterior és de 700,48 m².  
La planta es distribueix en les zones següents:  
- Recepció, pesatge i classificació: 296,60 m².  
- Zona d'emmagatzematge de plàstic: 56,73 m².  
- Zona d'emmagatzematge de paper i cartó: 65,16 m².  
- Zona d'emmagatzematge de metalls fèrrics: 26,35 m².  
- Zona d'emmagatzematge de metalls no fèrrics: 18,90 m².  
- Zona d'emmagatzematge de material confidencial: 53,05 m².  
- Zona de tractament RAEE: 19,55 m².  
- Zona de destrucció de material confidencial: 78,95 m².  
- Zona d'apilament/premsatge (paper, cartó i plàstic): 223,05 m².  
- Zona magatzem de residus perillosos: 23,05 m².  
- Planta entresolat (despatxos): 58,25 m².  
Quant al procés de destrucció del material confidencial (paper i altres tipus de suports), segons la documentació aportada es tracta de documentació i no té caràcter d'operació de tractament de residus sinó de producció de residus.  
La instal·lació disposarà de subministrament elèctric, proveïment d'aigua potable, evacuació d'aigües residuals a la xarxa de clavegueram municipal i servei municipal de recollida de residus assimilables a urbans.  
  
Descripció del procés productiu  
L'activitat es dedicarà a l'emmagatzematge de residus perillosos, en la qual es realitzarà l'operació de valorització R13 (emmagatzematge temporal), valorització de residus no perillosos, l'operació de valorització R12 (classificació, agrupació, desmuntatge) i l'operació de valorització R12 (emmagatzematge temporal i tractament) de RAEE.  
Es procedirà a la descàrrega, admissió, pesatge, control i registre dels diferents residus que seran admesos en la instal·lació, i es classificaran i emmagatzemaran en els diferents contenidors habilitats, fins a la seua recollida i trasllat per gestor autoritzat.  
A la instal·lació es realitzaran els processos següents:  
- Valorització de residus no perillosos.  
Es realitzarà el procés de tractament de residus no perillosos (ferralla, paper/cartó, plàstic i fusta), que procedeixen principalment d'instal·lacions industrials i comercials. Comprendrà les operacions de classificació i desmuntatge, si escau (residus metàl·lics), premsatge, si escau (paper/cartó i plàstic), emmagatzematge temporal i retirada periòdica per gestor de residus autoritzat.  
  
La capacitat de tractament de la instal·lació de paper/cartó, plàstic, fusta i tèxtil serà d'11,6 tones i de metalls de 15 tones.  
  
- Emmagatzematge de residus perillosos.  
El procés de gestió de residus perillosos a realitzar inclourà l'apilament temporal i retirada periòdica per gestor de residus autoritzat. La capacitat d'emmagatzematge de la instal·lació serà de 5 tones.  
  
- Destrucció de material confidencial.  
El procés de destrucció de material confidencial diferent a RAEE (paper, negatius, cintes de vídeo i de so, disquets, cassets i pel·lícules, identificacions, CD i DVD, mercaderia falsificada, planxes d'impressió, microfitxes, targetes de crèdit, radiografies i diapositives) inclourà les fases següents: trituració, que permetrà aconseguir la grandària específica de triturat de material establit en cada cas per la norma UNE-EN 15243, emmagatzematge temporal de material triturat per fraccions i retirada periòdica per gestor de residus autoritzat.  
  
- Emmagatzematge i tractament de RAEE (equips informàtics i els seus components).  
El procés d'emmagatzematge i tractament de RAEE inclourà les fases següents: emmagatzematge i desmuntatge previ, extracció de components/substàncies/mescles, separació de la resta de fraccions (recipients separats tant per als residus perillosos com per als no perillosos que ha resultat del desmuntatge) i retirada periòdica per gestor de residus autoritzat. La capacitat de tractament de la instal·lació de RAEE serà d'1 tona.  
Es gestionaran els tipus següents de residus (RAEE):  
- Fracció 4: grup de tractament: 41\*. Grans aparells amb components perillosos, d'origen:  
Domèstic 200135\*-41\*.  
Professional 160213\*-41\*.  
- Fracció 6: Grup de tractament: 61\*. Aparells d'informàtica i telecomunicacions xicotets amb components perillosos, d'origen:  
Domèstic 200135\*-61\*.  
Per a la realització de les operacions anteriorment esmentades es requereix la maquinària següent: bàscula de plataforma per a vehicles industrials, bàscula de plataforma per a xicotets formats, trituradora, premsa hidràulica i ferramentes manuals.  
La codificació dels residus per als quals se sol·licita la corresponent autorització administrativa de gestió, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, s'especifica en la documentació aportada.  
  
Tramitació administrativa.  
Amb data 12 d'abril i 2 de maig de 2019 va tindre entrada en el Servei d'Avaluació d'Impacte Ambiental de la Conselleria d'Agricultura, Desenvolupament Rural, Emergència Climàtica i Transició Ecològica un ofici de l'Ajuntament d'Alacant, perquè es procedisca a la tramitació de la corresponent avaluació d'impacte ambiental, amb caràcter previ a la concessió de la llicència ambiental.  
Es remet l'expedient compost per:  
- Projecte de llicència ambiental.  
- Estudi d'impacte ambiental.  
- Certificat de compatibilitat urbanística.  
- Certificat d'informació pública.  
El tràmit d'informació pública del projecte i estudi d'impacte ambiental es va dur a terme mitjançant la inserció del corresponent anunci en el BOP núm. 20, amb data 29 de gener de 2019, i no s'han presentat al·legacions.  
  
Consideracions ambientals.  
Les afeccions associades a l'activitat seran les següents:  
Quant a la producció de sorolls, les principals fonts de soroll són:  
  
- Operacions de càrrega/descàrrega de residus.  
- Tractament de residus (trituradora i premsa hidràulica).  
- Vehicles de transport.  
Segons la documentació aportada, l'horari de funcionament de l'activitat serà diürn i la transmissió a l'interior dels locals pròxims o confrontants no superarà els nivells sonors establits en la legislació vigent.  
Quant a la possible afecció al sòl.  
Els impactes que l'activitat poden produir en la solera són produïdes principalment a l'emmagatzematge de residus líquids perillosos. Com a mesures preventives per a evitar o minimitzar els impactes en cas de vessaments o abocaments accidentals, es proposa:  
La instal·lació ha de disposar en la zona d'emmagatzematge de solera de formigó armat impermeabilitzat, de material absorbent i equipament per a la recollida de l'absorbent contaminat, així com d'una presa d'aigua per a la rentada d'ulls en cas d'emergència per esguits d'àcid, a més de cubetes de retenció en les zones on s'emmagatzemaran residus líquids perillosos per a arreplegar els possibles vessaments accidentals.  
Quant a la zona d'emmagatzematge i tractament de RAEE, disposarà d'una solera de formigó armat impermeabilitzat i de recipients separats per als components perillosos i no perillosos després del desmuntatge.  
La zona destinada al procés de valorització de residus no perillosos (ferralla, paper/cartó, plàstic i fusta), disposarà de solera de formigó armat.  
El programa de vigilància ambiental proposa, entre altres mesures: inspecció de la solera trimestralment, inspecció de recipients d'emmagatzematge de residus perillosos mensualment i inspecció de sistema de recollida de vessaments mensualment. S'haurà de completar amb les auditories acústiques que estableix la legislació vigent.  
  
Consideracions jurídiques  
1. El projecte examinat constitueix, segons el que es preveu en l'annex I, grup 6.c.2, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en els quals resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons el que es desprén de l'article 5é de la Llei d'impacte ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental; en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, i en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
  
3. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, fent ús de les facultats que tinc legalment atribuïdes, formule la següent resolució:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de comerç a l'engròs, emmagatzematge de residus perillosos, emmagatzematge i valorització de residus no perillosos, inclusivament RAEE, amb destrucció de material confidencial, promoguda per Docweiler, SL, situada al polígon industrial Pla de la Vallonga, carrer Trueno, 165-167, del terme municipal d'Alacant, sempre que aquesta es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els residus admesos en l'activitat hauran de ser els relacionats en la documentació tècnica o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En relació amb l'emmagatzematge de residus perillosos, s'haurà de complementar amb la mesura addicional següent: en el cas de vessaments d'àcids procedents de les bateries usades, s'utilitzarà prèviament un producte neutralitzador d'àcids (bicarbonat sòdic o similar). El material emprat així com el residu hauran de ser emmagatzemats i gestionats d'acord amb la seua naturalesa i perillositat.  
3. A la posada en marxa de l'activitat i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Aquestes s'hauran de realitzar amb l'activitat en funcionament i per un organisme de control autoritzat, i els resultats s'hauran de fer constar en un llibre de control que estarà a la disposició de les administracions competents. En el cas de superar els nivells sonors permesos per la llei s'aplicaran les mesures correctores pertinents, i s'efectuarà a continuació nova auditoria acústica per a comprovar la seua eficàcia.  
  
4. S'haurà de complir el procediment específic per al tractament de RAEE per tipus d'aparells (part G), en concret, operació G1 (operació de tractament general) de l'annex XIII (requisits per als tractaments específics dels RAEE) del Reial decret 110/2015, de 20 de febrer, sobre residus d'aparells elèctrics i electrònics.  
5. S'haurà de portar un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. S'inclourà un control documental de la recepció i lliurament dels residus, així com la seua quantitat, naturalesa i codi d'identificació, a més de la documentació acreditativa relativa a accidents, fugues o vessaments, la seua recollida i gestió posterior. La documentació del programa de vigilància ambiental estarà a la disposició de les autoritats competents.  
  
6. Les condicions d'aquesta declaració d'impacte ambiental es podran modificar quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
7. Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental previst en aquesta.  
  
  
Segon  
Notificar a les parts interessades que contra aquesta resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 15 de juny de 2020.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]»  
  
  
València, 17 de març de 2021.- El director general de Qualitat i Educació Ambiental: Joan Piquer Huerga.